 NA LABAAN SHABAAN NAIBU Rais Rigathi Gachagua ameonekana kulemewa kuwakabili mabroka wa sekta ya kahawa nchini, sasa akiomba “mwafaka” nao ili kuwafaidi wakulima. Hapo awali, aliahidi kukabiliana nao mzimamzima ila sasa amepiga abautani na kuona haja ya kushauriana na mabroka ili wakulima wafaidike. Juhudi za mageuzi katika sekta ya kahawa zilionekana kugonga ukuta baada ya Bw Gachagua kukiri mnamo Septemba, 24, 2023 kwamba alikuwa akipitia changamoto kuwakabili makateli ambao wamekuwa wakiidhibiti sekta hiyo. “Tumelemewa si kwa sababu sisi ni wavivu ama tumeshindwa kufanya kazi. Ni kwa sababu makateli wamejikita ndani kabisa ya sekta ya kilimo cha kahawa,” alisema Bw Gachagua, akifichua kuna watu wanne waliokita mizizi katika sekta hiyo wanaomhangaisha. Akihutubu kwenye mkutano wa wabunge, wanabiashara na wataalamu katika Uga wa Gofu wa Nyeri Jumamosi Oktoba 21, 2023, Bw Gachagua alipunguza kasi ambayo amekuwa akionyesha kuwakabili mabroka hao. “Hatuna ubaya nanyi. Kile tunachoomba ni kugawana faida nanyi ili msichukue kila kitu.  Hivyo ndivyo vita tumekuwa navyo nao katika sekta ya kahawa. Ni kwa sababu wanataka kuchukua kila kitu. Tunataka tugawane asilimia hamsini kila mmoja,” alisema Bw Gachagua,  akiongeza kuwa mageuzi yanaendelea ili kurejesha ubora uliokuwepo hapo awali katika sekta ya kilimo. Wakulima wa kahawa wameeleza kuunga serikali mkono kuendeleza juhudi za kulainisha sekta hiyo, wakiamini kwamba itaboresha mapato yao baadaye.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  